Zmenený návrh ROZHODNUTIE RADY o uzavretí euro-stredomorskej dohody o leteckej doprave medzi Európskym spoločenstvom a jeho členskými štátmi na jednej strane a Marockým kráľovstvom na strane druhej /* COM/2014/0104 final - 2006/0048 (APP) */





DÔVODOVÁ SPRÁVA 1. KONTEXT NÁVRHU Komisia dojednala v mene Únie euro-stredomorskú dohodu o leteckej doprave medzi Európskym spoločenstvom a jeho členskými štátmi na jednej strane a Marockým kráľovstvom na strane druhej, a to v súlade s rozhodnutím Rady, ktorým sa schvaľuje začatie rokovaní v decembri 2004. Dohoda bola podpísaná 12. decembra 2006. Pokiaľ ide o EÚ, Únia aj jej členské štáty sú zmluvnými stranami dohody. Ratifikačný proces sa vo všetkých členských štátoch dovŕšil 13. januára 2014. Tento návrh sa týka úpravy návrhu Komisie predloženého Rade v roku 2006 (KOM(2006) 145 v konečnom znení]. S cieľom zjednodušiť Rade preskúmanie uvedeného návrhu sa celý príslušný text predkladá ako zmenený návrh. So zreteľom na Zmluvu o fungovaní Európskej únie musí rozhodnutie Rady o uzavretí medzinárodných dohôd Rada schváliť len vo veciach, ktoré patria do právomoci Únie. Zámerom tohto zmeneného návrhu je zosúladiť názov navrhovaného aktu a jeho normatívnych ustanovení s ustanoveniami zmlúv. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Neuplatňuje sa. 3. PRÁVNE PRVKY NÁVRHU Neuplatňuje sa. 4. VPLYV NA ROZPOČET Neuplatňuje sa. 2006/0048 (APP) Zmenený návrh ROZHODNUTIE RADY o uzavretí euro-stredomorskej dohody o leteckej doprave medzi Európskym spoločenstvom a jeho členskými štátmi na jednej strane a Marockým kráľovstvom na strane druhej RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 100 ods. 2 v spojení s jej článkom 218 ods. 6 písm. a), so zreteľom na návrh Európskej komisie, so zreteľom na súhlas Európskeho parlamentu[1], keďže: (1) Komisia dojednala v mene Únie euro-stredomorskú dohodu o leteckej doprave s Marockým kráľovstvom (ďalej len „dohoda“). (2) Uvedená dohoda bola podpísaná 12. decembra 2006[2] v súlade s rozhodnutím 2006/959/ES Rady a zástupcov vlád členských štátov, ktorí sa zišli na zasadnutí Rady. (3) Uvedená dohoda by sa mala schváliť v mene Únie, PRIJALA TOTO ROZHODNUTIE: Článok 1 1. Euro-stredomorská dohoda o leteckej doprave medzi Európskym spoločenstvom a jeho členskými štátmi na jednej strane a Marockým kráľovstvom na strane druhej sa týmto v mene Únie schvaľuje. 2. Týmto sa predseda Rady poveruje určiť osobu(-y) splnomocnenú(-é) v mene Únie doručiť diplomatické nóty Marockému kráľovstvu podľa článku 30 uvedenej dohody a vykonať toto oznámenie: „V dôsledku nadobudnutia platnosti Lisabonskej zmluvy 1. decembra 2009 Európska únia nahradila Európske spoločenstvo a stala sa jeho právnym nástupcom a od uvedeného dňa vykonáva všetky práva a preberá všetky záväzky Európskeho spoločenstva. Odkazy na ‚Európske spoločenstvo‘ v texte dohody sa preto tam, kde je to vhodné, považujú za odkazy na ‚Európsku úniu‘.“ Článok 2 1. Európsku úniu v spoločnom výbore zriadenom podľa článku 22 uvedenej dohody zastupuje Komisia. 2. Pozíciu, ktorú má Únia zaujať v rámci spoločného výboru, pokiaľ ide o zmenu príloh k uvedenej dohode iných ako príloha I (dohodnuté služby a osobitné trasy) a príloha IV (prechodné ustanovenia) a o všetky záležitosti, na ktoré sa vzťahuje článok 7 alebo 8 uvedenej dohody, prijíma Komisia po porade s osobitným výborom vymenovaným Radou. Článok 3 Toto rozhodnutie nadobúda účinnosť dňom jeho prijatia. V Bruseli Za Radu predseda [1] Ú. v. EÚ C 081 E, 15.3.2011. [2] Ú. v. EÚ L 386, 29.12.2006.